# Eurovision Song Contest 2000

D'Gewënner Olsen Brothers, 2008
Globenarena zu Stockholm, 2006
De **45. Eurovision Song Contest** war den 13. Mee 2000 a Schweden. Organiséiert gouf d'Eurovisioun dat Joer an der *Globenarena* zu Stockholm. Presentateure waren d'Kattis Ahlström an den Anders Ludin.

Fir d'Zuel vun de Länner ze reduzéiere sinn d'Plaze vun de leschte 5 Joer gekuckt ginn an déi mat de mannste Punkte hu missen e Joer Paus maachen. Betraff vun dëser Reegel ware Polen, Portugal, Slowenien, Litauen a Bosnien an Herzegowina. Lëtzebuerg huet scho wéi déi 6 Joer virdru fräiwëlleg drop verzicht fir matzemaachen. Och Italien, Ungarn, Griicheland an d'Slowakei hu fräiwëlleg net matgemaach. Lettland ass nei derbäikomm. Am Ganze ware 24 Länner derbäi.

Verschidden Interprete hate scho virdrun eng Kéier matgemaach, den Alexandros Panayi (Deel vu Voice) fir Zypern 1995, de Serafín Zubiri fir Spuenien 1992 an de Roger Pontare fir Schweden 1994.

D'Reegel fir d'Ofstëmmung ass d'selwecht bliwwe wéi déi Jore virdrun, allerdéngs ass an de meeschte Länner den Televoting duerch d'Spectateure benotzt gi fir ofzestëmme mat Ausnam vu Russland, der Republik Mazedonien, der Tierkei a Rumänien, wou nach eng Jury d'Ofstëmmung gemaach huet. Holland huet wéinst enger Feierkatastroph zu Enschede d'Iwwerdroung ofgebrach an huet fir d'Ofstëmmung dunn op eng Jury zeréckgegraff. All Land huet duerch d'Ofstëmmung 12, 10, 8, 7, 6, 5, 4, 3, 2 an 1 Punkt un déi zéng bescht Lidder verginn. D'Resultater si per Telefon op Stockholm matgedeelt ginn.

Déi éischt Plaz krut d'Vertrieder vun Dänemark, d'Olsen Brothers mat 40 Punkte Virsprong virun der Alsou (Russland). Déi drëtt Plaz krut d'Grupp Brainstorm, déi fir Lettland ugetruede war.

Fir Dänemark war et déi zweet Kéier datt et de Grand Prix gewonnen hat.

Fir déi éischt Kéier ass och eng CD mat alle Lidder vum Grand Prix verëffentlecht ginn.

## Klassement

| Plaz | Startnr. | Land | Interpret | Titel | Punkten |
| --- | --- | --- | --- | --- | --- |
| **01.** | 14 | Dänemark | Olsen Brothers | *Fly on the Wings of Love* | 195 |
| **02.** | 09 | Russland | Alsou | *Solo* | 155 |
| **03.** | 21 | Lettland | Brainstorm | *My Star* | 136 |
| **04.** | 04 | Estland | Ines | *Once in a Lifetime* | 098 |
| **05.** | 15 | Däitschland | Stefan Raab | *Wadde hadde dudde da?* | 096 |
| **06.** | 23 | Irland | Eamonn Toal | *Millennium of Love* | 092 |
| **07.** | 18 | Schweden | Roger Pontare | *When Spirits Are Calling My Name* | 088 |
| **08.** | 07 | Malta | Claudette Pace | *Desire* | 073 |
| **09.** | 17 | Kroatien | Goran Karan | *Kada zaspu anđeli* | 070 |
| **10.** | 22 | Tierkei | Pınar Ayhan a The SOS | *Yorgunum Anla* | 059 |
| **11.** | 08 | Norwegen | Charmed | *My Heart Goes Boom* | 057 |
| **12.** | 12 | Island | August & Telma | *Tell Me!* | 045 |
| **13.** | 02 | Holland | Linda Wagenmakers | *No Goodbyes* | 040 |
| **14.** | 24 | Éisträich | The Rounder Girls | *All to You* | 034 |
| **15.** | 19 | Mazedonien | XXL | *100% te ljubam* | 029 |
| **16.** | 03 | Groussbritannien | Nicki French | *Don't Play that Song Again* | 028 |
| **17.** | 06 | Rumänien | Taxi | *The Moon* | 025 |
| **18.** | 13 | Spuenien | Serafín Zubiri | *Colgado de un sueño* | 018 |
| 18. | 20 | Finnland | Nina Åström | *A Little Bit* | 018 |
| **20.** | 16 | Schwäiz | Jane Bogaert | *La vita cos'è* | 014 |
| **21.** | 11 | Zypern | Voice | *Nomiza* | 08 |
| **22.** | 01 | Israel | PingPong | *Sa'me'akh* | 07 |
| **23.** | 05 | Frankräich | Sofia Mestari | *On aura le ciel* | 05 |
| **24.** | 10 | Belsch | Nathalie Sorce | *Envie de vivre* | 02 |

Déi rout markéiert Länner hunn am Joer drop (2001) wéinst hirem schlechte 5-Jores-Duerchschnëtt missen aussetzen.

## Um Spaweck

|  |  |
| --- | --- |
|  |  **Commons: Eurovision Song Contest 2000** – Biller, Videoen oder Audiodateien |

* Eurovision.tv
* Eurovision.de
* diggiloo.net

| Jerusalem (Israel) |  | Kopenhagen (Dänemark) |
| --- | --- | --- |
| ESC 1999 | Eurovision Song Contest | ESC 2001 |